text:
Home -- Fulfulde -- Perform a PLAY -- 083 (Daniel‘s test 1)
83. Fii ndardannde Danu’iila nden 1
Oo lanɗo mawɗo wi’eteeɗo Nabukajanasaaru hendii saare Yerusalaam nden, o jogitii nde. Hari ndun muraadu no aanini fota non Yahuudiyankeeåe åen.
Alla newnayno yo oo lanɗo wi’eteeɗo Yoakiimu waɗe e joge. Hari ko rewoowo sanamuuji ɗi gaynataano non jooni wallitaade mo. Ngaño on wujji keyeeji saare nden, hay keyeeji wonɗi ɗin ka nder juulirde mawnde.
Nabukajanasaaru Lanɗo on : "Ko ann yo Asqanazu, miɗo faalaa sukaaåe Israa’iilayankeeåe ko kurkanoo lan. Suåee åuråe åen hakkil e åuråe dolnude åen, hara ko sukaaåe labaaåe e yiitere."
Kasooåe åen seppi ko yahata miyesji 600 (965,61 Kiloomeeter). Tawi Danu’iila no tawdaa e åen.
Åe sakkitori hewtugol ka saare mawnde wi’eteende Baabilon. E ko honɗun non åe tawata ka nder tata lanɗo on? Hari hiåe haani ɗoftaade kala ko åe yamiranoo. Hari haqqee neɗɗanke ko åuri e fanɗude åe okkaaka. Kono kanko Danu’iila e yiååe makko åen hiåe tiiɗi fota e hiåe selli finde e Alla.
Hara ko non gomɗinal maa ngal woniri? Hara soono hiɗa selli finde ka duɗal e ka suudu? Wondude e yiååe maååe åen ka mullere nden fijirdee ton? Hiɗen haani sellude finde e Alla!
Danu’iila e yimåe makko åen fewti e ndartannde maååe aranere nden. Lanɗo on jonni kasooåe åen yamiroore huutorteede yeru duuåi tati. Hiåe haanunoo ekkitaade haala yimåe baabilon åen kañun e toååe goo kadi ɗuuɗuɗe. Ka taabal lanɗo on, hari hiåe haani ñaamude ko wallinaa kon yeeso maååe.
Danu’iila : "Hanaaniiya, åen waawataa ñaamude oo ñaametee ɗoo, sabu ɗun yaadaa e sariyaaji fewtuɗi ɗin ñaameteeji ɗi Alla yamiri men ɗin."
Hanaaniiya : "Hiɗa sikka hara meɗen hanndi e goɗɗun goo ko men ñaama?"
Danu’iila : "Accu hakkee, kono men ñaamataa ñaametee wonɗo on ka taabal lanɗo on."
Asqanazu : "Ko lanɗo on yamirii oo ñametee ɗoo fii mon. Si tawiii men jokkaali ɗun, o taway yeeso mon ngon no ronki åuri åeya sukaaåe goreeåe mon, haray lanɗo on no waawi sortugol men wonkii kin."
Danu’iila : "Men jeejii ma, ndartu jiyaaåe maa åen nde balɗe sappo timmi. Okkoraama åe åiååe naako e ndiyan ko åe yara, onsay on eååindiray men e åeya yimåe, on haalay si tawii meɗen luttirde non maa si men haanaa."
Aynoowo on jaåani åe ɗun. Kitaabul Muggadasi on sifori nii fii battane waɗunooɗe ɗen :
"Ko balɗe sappo feýýi, geece maååe ɗen hari no jalbi åuri e hiɗe wufini åuri ɗe åeya sukaaåe fow wonunooåe ñaamude ñaameteeji welɗi lanɗo on."
Wano non, aynoowo on acci åe jokkitii ñaamugol åiååe naako ɗen e yarugol ndiyan laaåuɗan ɗan.
Danu’iila lutti tiiɗude. Hari himo selli finde e Alla, awa non o hendike njoddi moýýiri fii ɗun. Ko duuåi tati timmi, lanɗo on ndarti kasooåe åen. O tawi ko Danu’iila e weldiååe makko åen no feýýitii åeya fow!
Nabukajanasaaru Lanɗo on : "Åee sukaaåe woråe ɗiɗo no åuri jogaade hakkile laabi sappo edii jannooåe åen fow e nder laamateeri an ndin. Miɗo faalaa yo åe kurkano lan."
Kono neeåaano tun si ngurndanji maååe ɗin weeåitanii bone.
Mi sifanto ma fii ndun muraadu ka taariika hikkotooɗo.
Yewtooåe : Fillitotoodo, Nabukajanasaaru, Danu’iilu, Hanaaniiya, Asqanazu
Copyright : CEF Allemagne


c: text/html

text:
Cellal: Ko honno rewɓe haani jogoraade ko'e maɓɓe
Saakitaama ñannde :
Hannde toɓɓere ndee ina haɓɓodii e laaɓal (la’aare) wakati fiilordu (hayla). Honno rewɓe haani jogoraade ko'e maɓɓe nde ɓe tawree cellal, nafa leppi la’aare walla laaɓal wakkati hayla walla fiilordu .Ɗum woni ko jewteten e hannde.Faa ɓeyden paamane mum, en calminan Aaminata BANDE, safroowo rimtinoowo rewɓe to Burkina, hannde ko o foftiiao. Ley yewtere ndee, en keɗoto konguli sakiraaɓe yoga yi’annde maɓɓe e ƴame ɗe ɓe njoganii koɗo men .En yewtidan du e "Paulette Rodrigues", hooreejo walde golle tafoore lefoy laaɓal ɗo leydi Senegaal, o humpitan ko ɓe ngaɗanta rewɓe ɓaŋal la’aare wakkati hayla e nafa majji.
Heɗoɗee jeewte waɗooje altineere kala e njamdi 8:50 (GMT) Heɗitee nde talaataare e njamdi 17: 50 (GMT).
Oɗon waawi waɗtude baka mon e yewtere dow tonngoode WhatsApp: 00 221 76 644 12 72.
On mbaawi heɗaade taskaramji amen dow kelle Facebook maa Tweter: RFI Fulfulde

robotstxt: allowed

filter: keep


text:
Ko addi Pesooɗe he binndol Pulaar?
Fulɓe Gila Heli e Yooyo Haa Fuuta Tooro, ko tiitoonde deftere Porofosoor Abubakri Muusa Lam mo Duɗal Jaaɓihaaɗtirde Seek Anta Joop Dakaar, wallifii yaltunde ko ɓooyaani. Ko kayre woni deftere makko tataɓere winndaande e ɗemngal Pulaar.Eɗen nganndi o mo wallifii defte keewɗe e ɗemngal Farayse tawa kadi koko yowitii e daartol Fulɓe e iwdi mum en.
Ene jeyaa e ɗeen ɓurnde lollude woni deftere makko timminirnde jaŋde: De l’origine égyptienne des Peuls.
Kono jaltugol deftere makko hesere nde haysinno jibinanii mo manoore leñol ngol kala ne, won yiyɓe heen ko felnii. Sabu teskaama e mayre hono no deftere makko ɗiɗaɓere nde ni, Sawru Ganndal, ceerno Lam ene huwtoroo pesɗe goɗɗe e nder mbinndiin mum ɗe njeyaaka e binndol kawrangol ngol. E jiyanɗe ceerno oo, ene jogii ɗo alkule “e” e “o” ene poti ɓeydeede pesgal dow. Hay so won wonnduɓe e makko e ndeen yiyannde walla kam njaɓi wonnde yiyande makko ndee ko fotnde teskeede ne, keeweendi e yimɓe ene njogii feloore e no o golliri ni. Sinno ko sago, e wiyde won e yimɓe, ceerno Lam winndirtaa no miijori fof tan hay so ɗuum ene luutndii ko faamondiraa e nder goomuuji fanniyankeeji bayɗi no ACLAN e Fulacom ni.
Ndee winndannde adii yaltude ko he http://www.pulaaronline.com ñalnde 24 Silto (Septembre) 2012.


text:
Hooreejo hukuuma hakkilanta shaanu hasaru dow Baruye, Dr. Boboye Oyeyemi walli wadoobe seyo lamar Easter seyo enanta tefruki wadoobe jahale tokka ko diidaadi sappi laanyol sappi ngam ustuki hasaru.
Dr. Oyeyemi suuditi haalakan haa Abuja Laamorde Lesdi Naajeeriya.
O wi“taadiibe hukuumawa ngan wadan fodde bawde mabbe no haandi ngam yiiki be renti ummaatoore enanta jawle mabbe dow Baruye.
Kadima O tefri laanyoobe mba’ante tokka ko diidaadi sappi be dala hoosuki dongle duudde ko buri senbe mootaaji mabbe .,” Oyeyemi.
Bawti O tefri laanyoobe lorna hakkiilo tokka diidaadi non O tefri kawtal koppi bee hukuumaaji enanta rentoobe fuu hokkamo baawal baawo ngam kuude den huuwe no haandi.
Haa ragare O wadani wadoobe yaafu ALLAH yaaru be jam.
Sadiq Alfa


text:
Kaalen ko fayti e yowitaare walla jowitagol huunde e huunde. Kaalen heen kaawisaaji. Ma en eto werlaade miijooji men e ngonka men e aduna he, e ngonka men e winndere nde.
Tageefo, ko ɗum tuubakooɓe mbiyata “kosmos”; eɗen mbaawi kadi wiyde ɗum “winndere” e sikke am. Sabu kosmos walla tageefo, ko leydi e denndaangal kuule ɗe njiyaten e nder asamaan oo : naange, lewru, koode, “laawol jeeri e waalo” (ko njiyaten ena niwɗa e dow asamaan, won wiyooɓe ɗum baawal, eɗen mbaawi wiyde ɗum “dental koode” walla jiiryiirle (galaksiiji) no aduna fof wiyata ɗum nii) e geɗe goɗɗe goodɗe e nder asamaan o (e nder ndoogu nguu). Eɗen mbaawi kadi wiyde tageefo walla “kosmos” ko aduna mo nguur-ɗen e nder mum oo.
Puɗɗoro-ɗen e nokku taariiɗo en oo. Caggal Leydi, ɓuri fof jotde en ko Naange. Waɗi ñalawma ñalawma, ko naange, ngela buuɗel ngel cooynoto-ɗaa ena wojja subaka e kikiiɗe kiirɗo. Jiyɗo ngel fof, sikka engel famɗi, sikka ena waawi mooftude ɗum e nder suudu walla ena waawi huufde ɗum e dow puccu.
So goonga noon, hol no ngel foti, ngel buuɗel?
Eɗen ngandi leydi ena mawni e koye men. Tuggi ɗo ngon-ɗaa ɗoo e Afrik haa to Amerik, haa to Ostaraalii, haa Riis, haa Japoŋ, haa…, haa…, haa cikkaa alaa to haaɗi. Kono anndu e hoyre maa, Leydi ndi nguur-ɗen e dow mum ndii, ko ndi mawni koo fof, Naange ɓuri ɗum, ɓurgol ɓurtungol. Sabu so en njiɗii yerondirde ɗi : Leydi ndi so waɗtaama e mum ko foti e mayri laabi milioŋ e teemedde tati ujunere (1 300 000), naange ɓuri ɗum.
Sinno naange tagiranoo ko no Loonde nii, Leydi laatortoo ko no ñedugel nii (no korel nii), etee, maa loonde ndee waaw waɗde e nder mum milioŋ e teemedde tati ujunere ñedugel, tawa ena hummba e nder magge. Naange ena waawi mooftude e nder mum ko foti e 1 300 000 Leydi.
Jooni noon, hol ko waɗi eɗen cikka e gite men naange ena famɗi? Ko ngoɗɗeeki! Ko ngoɗɗeeki tan. Hakkunde Naange e Leydi ko hedde 150 milioŋ kilomeeteer. (ko kilomeeteruuji 149 597 870, ndeke eɗen mbaawi wiyde ko hedde 150 milioŋ kilomeeteer).
Ndaaree tan laana ndiwoowa : laaɗe diwooje mawɗe ɗee, so njuuriima cikkataa ko huɓeere. Ko foti e 100 neɗɗo ena waawi jolde e makko. Ƴeewee jooni so ka diwii ha to tooweeki kilomeeteruuji 9 dow, cikkataa ko aɗa waawi waɗde ɗum les naafki. So ka ɓuriino ɗoon toowde nii, aka waawi majjude e gite maa, sabu ka famɗitat. So a wonii kadi e tooweeki potki e kilomeeteruuji tati e nder laana ndiwoowa, so a yuurniima leydi a yiyataa ñiibi, Alla e mum en famɗitde (motaani haalde ko fayti e neɗɗo). Ƴewee jooni naange, nge mbaaw-ɗen yiyde gah e Leydi, wonnge to ngoɗɗeki potki e 150 milioŋ, siino takkinooma e men no fotata? Gite ena puunta.
En kaalii mawnugol naange so ƴeewdaama e leydi (en mbiyii ma nge fot walla ɓura leydi laabi milioŋ e 300 ujunere).
Ko njiyaten jamma ena niwɗa e nder Asmaan (haa e ñalawma ena woodi kono ko jalbugol ñalawama, sabu naange, haɗata en yiyde ɗum), ko mbiyaten “laawol hakkunde jeeri e waalo” koo, ko deental koode, walla galaksi. E nder maggal ko miliyaaruuji e miliyaaruuji koode no naange men nge nii, ngoni toon. Heen e majje, Alla e mum en mawnude, Alla e mum en ɓurde nannge men ngee mawnude, so yerondiraama e naange men ngee, wayata ko takkude gabbel ceenal e sara kaaƴe Fuuta Jaloŋ walla yerondirde ngel e Haayre Ngaal walla yerondirde gel e Kaaƴal Kameruun ngal. No faawru ɓurdirta gabbel gawri nii, ko noon ɗeen koode ɓurdi naange men nge mawnude (woto njejjiten noon naange men nge ɓuri leydi men, ndi nguur-ɗen e dow mum ndii, laaɓi milliyoŋ e teemedde tati).
Deente koode ɗee, kañum en kadi ena ɓurondiri. Ndeente ɗe kadi ko miliyaaruuji e miliyaruuji dente e aduna hee. Alla e aduna o mawnude, e ngoɗɗeeki, heen deente pamɗitat haa laatoo no diidel tokosel nii, walla nii, no toɓɓere nii.
Jooni noon hol to ngon-ɗen e aduna he? Hol no pot-ɗen (e mawneeki) e nder winndere ndee? So Naange men ngee, so yerondiraama e koode goɗɗe, wayata ko no gabbel ceenal nii famɗude, ɗeɓataa yiyeede, ndeen kam en etotaako nii wiiñaade hol to leydi woni, ndi yiyotaako nii. So leydi yiyotaako sabu famɗeende, en cuusaa miijaade yiilaade kaaƴe men ɗee, ñiibi ɗii, saka noon neɗɗo! Ngonɗo nder laana ndiwoowa ngonka hedde kilomeeteruuji 4, waawaa nii yiyde neɗɗo ngonɗo leydi Alla e makko famɗitde, en kaalaani nii ko ɓuri ɗoon toowde. Haɗaani dey eɗen ɗoo, en potaani hay e ngabbon ceenal, kono eɗen kaɓa, eɗen cippira, eɗen mbaɗa ko moƴƴi, eɗen ɓura waɗde ko boni. “Womre wootere min kaaɗdi, o ari omo ajjii”, gabbel ngel yiyotaako e famɗeende, ena fiya gabbel gonngel goɓɓe! Eɗen peewna kaɓirɗe e konuuji eɗen mbarondira. E koye men eɗen mbiya eɗen ngoodi, e ɓetanɗe goɗɗe, en ngoodaani.
Kono woto njawo-ɗen koye men, ƴeewen ñuuƴi e mettelli!
Miijo-ɗen, miijo-ɗen e nder mbunndi.
Umar Abdalla Wele


text:
Pulaar wiyi «So jawe ceŋlii ceŋlitii, kaalti ko ko kaalnoo». Kono tawde awluɓe mbiyi «so waɗooɓe ngasnaani waɗde haalooɓe ngasnataa haalde», alaa e sago e sahaa kala, ka rewee ka rewtee, sabu gosoraaɗo seerataa e laawde. So wiyaama ko golle ɓuri haala, ene moti ngannden ko golletee ko woni e no wonirta, e kadi nii holi gollotooɓe ɓee, hay sinno ko haaletee koo kam ene anndaa, sabu haalaama haaltaama, te gollanteeɓe ɓee kadi ene nganndaa sabu kaalii kaaltii. Kaan haala, ko ka 28 Lewru Noofaamburu.
Duuɓi 30 pawɗi hannde ko kaa haala ene haalee deƴƴaaka. Ɓee ko dariiɓe e daaɗe mumen, ɓee ko winndooɓe e jaayɗe, ɓeya ko waɗooɓe kaalanɗe e watsap, woɗɓe ko artirooe leppi ɗi mbaɗnoo ko ene wona hannde duuɓi e kitaale, tawi kaaltata ko ko mbaɗanoo, walla ko mbiyanoo, e ko wondunooɓe e mumen mbaɗanoo walla ko mbiyanoo. Ɗiin leppi, ɗeen jaayɗe, ɗeen kaalanɗe ene ciftina en geɗe kaantoriɗɗe baɗanooɗe. Kono miin kam, haa jooni won naamne ɗe ndonnku mi dañande jaabawuuji. Ɗeen naamne ene ciforoo nii : holi baɗɗo ko wiyaa waɗaama koo? ɗoo kam maa wood biyɗo «oo kam ene selli, walla oo kam holi to wonnoo saka ene naamnoo ko aduna fof anndi». Naamne goɗɗe ɗee ko nii ciforii : mbele ko laaminooɓe ɓee mbaɗi? mbele nii wonaa enen fof koreeji waɗanooɓe ɓee mbaɗi te njokki waɗde haa jooni? Walla boom tawa ko koreeji waɗanooɓe ɓee wondunooɓe e laaminooɓe e oon sahaa ɓee mbaɗi? Waɗde holi fotɓe safrude ɗum? Holi no ɗum safrortoo?
Ngam siftinde, eɗen nganndi nde ko waɗaa koo waɗaa haa gasi, aduna fof haalii heen. Nde haalakaa metti, sarii kadi yaaji, hoolaaɓe suudu sarɗiyeeji e ngaan sahnga njooɗinooma mbiyi « tawde ko ɓiɓɓe leydi ɓee fof toɗɗii min, neli min gaa yoo min njooltan ɗumen hujjaaji mumen, waɗde emin mbaawi haalde e inɗe maɓɓe. Ko ɗuum waɗi, kala ko waawnoo waɗeede ko metti ɓe, min njaafiima e inɗe maɓɓe». eɗen nganndi nde kaa haala yalti ndee, won jaɓɓe, won saliiɓe haa njooɗii e leydi. Daawal dewngal heen, ko noddeede waɗanooɓe ɓee yoo ngaran ndaamordi, ndokkaa galleeji. Woodi heen jaɓɓe, woodi saliiɓe, sabu faamde heen ɗum firti ko yoo njaafo ko mbaɗaa koo fof. Rewi heen ko dokkal kaalis, woodi kadi jaɓɓe, woodi saliiɓe, haa jooni sabu faamde heen ɗum firti ko «on njaafiima ko mbaɗa ɗon koo fof». (Ciftinen noon, ngal dokkal kaalis waɗiino haala, sabu won tuumaaɓe tottaani ko tottanoo yoo tottoy koo fof).
En paamii, haa jooni, ko ndukatno ɗon koo ene heddii. Ɗuum woni, ndeke en kaɓaani e mo pot ɗen haɓde oo, ko ɗuum waɗi omo jokki lorlude en, omo jokku haɗde jettagol payndaale men. E faamaamuya ka njogi ɗen gila ko adii hannde, tooñi en ko oo biyateeɗo «ENEN». O yiyotaako saka o haaldee, o haalataa saka o jaabee, o memotaako saka o jaggee o nehee. En nganndaa nii so tawii ko o debo walla gorko, waɗde eɗen mbaawi wiyde mo tan «ENEN». «ENEN» haaɓnorii kadi, ko wonaa gooto. Ko o cariiɗo, pecciiɗo e kinɗe, pecciiɗo e galleeji, pecciiɗo e duuɓi o feccii e jogogal, o feccii e diiwanuuji, o feccitii kadi e gure, leeɗe, haa e miskinaagal. Wootere e ɗee pecce fof noon, yiɗi ko heedde yeeso, ɓurde yiyeede, ɓurde feeñde e ɓurde heewde martabe. Ko ɗuum waɗi ko heen feccere waɗi haa ɗeɓi moƴƴude fo, fecere woɗnde ndee ara bonnita, sabu mum yenaneede so ɗum yuloyii, maa feccere waɗde ɗum ndee dañ wune, haala mum haalee, te «haandaani heen». Waɗde en paamii, ɗee caɗeele goyeteeɗe hitaande kala, ene mbaawnoo safreede e deeƴal, e jam, so tawiino ɗii ENENIIJI fof njabiino jooɗodaade, njeewtida, pewjida, kaaltida kadi njogoo konngol gootol. Tawde noon ko jiyduɓe yumma tan mbaawi wiyondirde «yum maa ko suña» te wonta jam, eɗen mbaawi wiyde ɗum weeɓaani e «ENEN», sabu mamw-maw, ngañamtumaagi, haasidaagal e «mi yiɗaa tinaa mi yiɗaa pinaa» heewde e ndee sahre nde jeyaa oo biyateeɗo «ENEN».
Malal Sammba GISE


text:
Coñce e ñeeñal leñol ngoni denndaangal gannditirɗe leñol, ko ɗe maande e maantorɗe, paarnorɗe , e beltorɗe leñol maa renndo jiidungo aadaaji e goowaaɗi e tawaaɗi. Conce e ñeeñal leñol coomi ko denndaangal kebtinirɗe keeriiɗi kala dental maa renndo jiidungo ɗemngal, dimɗanngal hoore mum, guurdungal e nokku gooto maa falnde wootere. Kala mo haali coñce e ñeenal leñol, ma ciforo heen leñol ngol, etee kala mo haali leñol toɗɗii ko demngal. Ndeke dottude keerol hakkunde conce, ɗemngal e ñeenal leñol wonaa huunde newiinde sabu ɗee geɗe:
Coñce e ñeeñal leñol ngoni denndaangal gannditirɗe leñol, ko ɗe maande e maantorɗe, paarnorɗe , e beltorɗe leñol maa renndo jiidungo aadaaji e goowaaɗi e tawaaɗi. Conce e ñeeñal leñol coomi ko denndaangal kebtinirɗe keeriiɗi kala dental maa renndo jiidungo ɗemngal, dimɗanngal hoore mum, guurdungal e nokku gooto maa falnde wootere. Kala mo haali coñce e ñeenal leñol, ma ciforo heen leñol ngol, etee kala mo haali leñol toɗɗii ko demngal. Ndeke dottude keerol hakkunde conce, ɗemngal e ñeenal leñol wonaa huunde newiinde sabu ɗee geɗe:
– Ɗemngal jeyaa ko e geɗe renndoyankooje baɗeteeɗe, jiyateeɗe, maantinɗe e nder daawal nguurndam kala renndo ɗo ngal huutortee ;
– Ɗemngal ko kuutorgal, ko ngal gollorgal maa njogitaari kala aadee ngam waawde wostondirde miijooji mum e woɗɓe hoɗdaaɓe ;
– Ɗemngal jeyaa ko e geɗe tagooje kaaldigal, kuutondiral, jotondiral, e nanondiral ngam jaajgol nguurndam e jeeñtingol dañal kala renndo yiɗngo ñiɓaade e ñiiɓde ko duumii ;
– So en njaɓii demngal ko kuutorgal, gollal maggal noddi ko ñeeñal gila e tafngo haala, e sawtowol e gowlaali (haala ina hitta, ina wela, ina metta, ina yurminoo, ina yooɗtoriɗa…) e fawaade e ngadduka maa kattanɗe kaaloowo o.
E yeru, mbiyen :
– wonaa jimɗo jime Ceerno Aamadu Boynaaji fof nandina e Ñokkaan Jibi Selli ;
– wonaa daarɗo Yero Maama fof nandina e Kamarel ;
– wonaa jeewtuɗo njalniika fof woni Aamadu Saar…
Ndee anndinoore ma wallit en faamde darnde ɗemngal e nder coñce e ñeeñal Fulbe. Coñce e ñeeñal leñol ngol keewi feeñde ko e sahaa ɓoornungal, e yannge, e wolde, e raddo, e jolal waalo, e coñal, e polindaaji, e fiyfiyre, e innde, ekon. Ma wonii ɗe ngadoo gollal ngal, ma ɗe njahdii heen, ma ɗe mbattindiima ngal.
Hol sifaaji coñce
Coñce ene cifee e ciiri ɗiɗi ceertuɗi:
Ina woodi coñce binndaaɗe : ɗum ɓuri toɗɗaade ko leyɗeele kuutoriiɗe binndol ɗemngal mum en gila ko ɓooyi e nder nguurndam mum en ; Ina woodi coñce ɗe mbinndaaka :ɗum ko haala kaalaaka tan. Hol sifaaji coñce ɗe mbinndaaka ? Ene siforee coñce kaalaaɗe : daari, e daarti, e cifti, e gaanti, e pulaareeje. Wittooɓe kollitii ɗe njibinaa ko e nder leyɗeele Afrik guurnoode e daawal caru, e hiiɗeende, e ɓitteende hiisnde, wonande laamuuji tuugiiɗi e kalifaandi. Coñce e ñeeñal leñol noon, mbaawaa ƴellitaade so wonaa e deeƴre, e teeyre hakkille e ngonka. Golle tuubakiri majjinii yoga e ngonka men, e kuutorɗe men, sabu ɗe lollini ko kulol, e caru pinal, e weftilaare hakkillaaji ɓesngu. Ɗum waɗi keddora ɗen tan ko haala kaalaaka.
Ceŋɗe coñce men
En kollitiino wonde coñce men njeyaa ko e mbaadi mbattindiindi e ngonka leñol ngol, sabu ko ɗe joowondiral humpitooji gila e mawɓe adiiɓe. Ɗe kuutortoo ko haala nguurka, haala cañiika, haala mbelka e sahaaji beñiiɗi haala njobotooka mijo e haakkile wonande kaaloowo o e keɗtotooɗo o fof, tawa kadi aka yahdi e nguurndam. Haala kaalaaka e nder renndoFulɓe (Haal Pulaar en) ina heewi manooje, e njettoor, e askooji jaambareeɓe, maa jime golle e baɗle. Ko noon ne kadi coñce men keewiri soowreede jawdi nehaandi, maa mbarakon ladde, ngam siftinde dental ngal ko waɗnoo maa ko jommbaani laatoo. E fawaade e fannuuji garooji les ɗi, haala kaalaaka ina soomi tinndinooje moƴƴere, e ndimaagu, e jokkere enɗam, e kuutondiral, e koddigal, e kaaldigal, e musiɗɗaagal, e jaambaraagal, e cuusal, e muñal, e nuunɗal, e reentaare, e nehdi.
Ñeeñal Fulɓe toɗɗii ko pinal maɓɓe e karallaagal maɓɓe, e nder golle kinɗe ɗe (ŋardugol maa lobbiɗgol…), e naalankaagal, e pijirlooji, e jime, e jimɗi, e saatu kala gollal kiisngal ummanangal : ɗoftal demal, coñal, bilngo, fiyfiyre, ɓoornungal (biiwngal), yannge, wolde, raddo, jolal waalo, polindaaji, innde, waaño, awo …). Naalankaagal e pijirlooji Fulɓe ene noddi jokkondiral hakkunde jibinanɗe e yontaaɓe gure (e nder lammbaaji, e mbabatuuji, e jime, e jimɗi, ekon) e dow ko ina adda paamondiral, e musiɗɗaagal. Ina jeyaa e ko jirwinta naalankaagal e pijirlooji leñol ngol : ñaañooji, e buubaaji, e bawɗi, e kumballi, e kolli, e mooluuji, e kelle, e kuljinaali, e cinnde, e ciŋlooji… Ko ɗum rewi haa eɗen mbiya “kelle, e kuljinali, e bawɗi, e buubaaji”.
Tinndol
Ɓurnoo heeroraade tinndol ko mawdo joom humpito, baawɗo teskaade mo haaldata haa yettina miijo mum ɗo yiɗi ɗo, tawa yuwaani heɗtiiɓe, tawa ko o ceeɓando aduna : oon woni taaniraaɗo. Nafoore tinndol yaltata ko e tonngol mum.
E yeru:
– Jaambaraagal : Mo suusaa bone laamotaako;
– Ganndal : Mo naamnotaako maayata ko majjuɗo;
– Teddungal : So koɗo tawii aɗa waali ɗoon, wertan mo leeso, e yeeso;
– Muñal : Mo muñaani cuurki dañataa ƴulɓe;
– Hattan : Neɗɗo yo feƴƴu ko hoore mum waawi roondaade;
– Yankinaare : Neɗɗo yo dinko, Alla jiimta e mum;
– Nimsa : Sinno koy haɗii boy laamaade; – Reentaare : Goɓɓe ngonaa asakal, kono ina nduuñta woororde;
– ekn.
Daarol:
Daarol haalata ko golle baɗnooɗe e hol no ɗe laatorinoo. Daarol ko haala, angolnoddi yumteende ɗemngal, e peeje, e ñeeñal. Ngol heewi toɗɗaade ko neɗɗojeyaaɗo e leñol daaroowo o. Daarol ina sifoo gilli, e cuusal, e ndoolndoolaagu, e jaambaraagal, e kaawisaaji. Kala daaroowo ina jogii ciŋkal e fannuuji jangiñankooji haala neɗɗo oo. E yeru, Aamadu Mali ɓurɗo anndireede Kamarel so ina daara daarol Yero Maama, o wiyata ko :
“Yero Maama…kodda Maama, kodda Oolel Busooɓe, Buso e lollaŋeeje junngo e dabbungol, junngo e gaawal, koyɗe e alkabeeje, dufoowo kiraaɗe banndum en, waala ɗaanaade. Mo dogataa, hulataa, yahrataa caggal. Kuɗal daande weendu,hesetaake, duggetaake, duggantaake daabeeje ñaama. Jaalal mawngal, jabbirgal mawngal. Dasee, taƴa codduli. Rondee, feeca hoore. Tammbee, seeka reedu, yaaɓana jaajaali…”
Daarol ina heewi abbitneede e jawdi nehaandi, ko wayi no nayi. Ko ɗoon Demmba Kebe wiyatnoo :
“Kine kecce, gallaɗi joorɗi. Ɗi mbela kocce, ɗi metta ngaynaaka. Daaneeji jamma, buunaaji weetndoogo, wonaa gidduɗo fof nannga e laaci.”
Woon e daari ina ciŋka ñaaƴngal Faatimata Baaba Lobbo, maa baɗɗagol puccu:
“… O Weddii ngu koyngal, ngu weddii mo wirngo. O yaɓɓi e baylo, sakke sefi, o jooɗii e maama labbo…” ;
“… ngu noppi juutɗi, hakkillaaji daɓɓi, o fooɗi taltali, ngu darii e ñorgo, koyɗe ndenndi, ngu heddii e ngu rippa e tanka…”
Gaanti
Gaanti ko haala mbeñiika, potka jiiɓtireede hakkille. Gaanti keewi huutoreede ko e sahaa sorbooji e dingire. Yeru: Bisimilla mon e ngoo leeso rimo, ngo furataa, mooƴataa… ; Joom gelooɗi tati : baa ina ñaama yimɓe, baa ina ñaama japeeje, baa ina ñaama gelooɗi, hol heen ba ɗowoowo o ardinta? ; Hol kuutorgal ittangal e maayo, kono nde ngal waɗtaa e maayo fof, ngalmaayat?
Ciftol
Ciftol ko huunde udditoore hakkille cukalel. Ciftol heewi wonde ko huunde nde firo mum nanondiraa e nder falnde wootere, e nder nokku. Hanki ina heewnoo wiyeede ciftanee kam ɗo : Kore kippiti kore ? Mbeɗe yaha, hol ko ƴeewataa mi (ndaarataa mi)? Sira ina yaha, kette ina caama ? Njuppu mi sumalle am, ndonku mi loowtude?
Pulaareeje
Pulaareeje ko haala nguurka, ndaɓɓa, ndottaaka, loowoowa maanaa, e nder yoga e jeewte. Pulaareeje ina ngalɗina yeewtere, etee eɗe kolla pinal e humpito neɗɗo kuutortooɗo ɗe oo ɗo tolnii. E yeru : Haalpulaar en / Fulɓe mbiyi: Mawɗo soodaani ganndal, ɓooy wuurde ; Ko woni e lahal fof, ma juuɗe njiytu; Ko hooynantenoo, so saamii, hoccete; Hiraande ko jamma ñaamatee, kono fewjetee ko ñalawma.
Daartol
Daartol haalata ko golle baɗnooɗe, e hol no de njahrunoo haa ɗe laatii. Daartol ina jaara kaalateeɗo oo, tawa ina yahdi e asko makko. Daartol heewi wonde ko huunde winndaande. Nde daartol wayletee ko ma wiɗtooji keewa, wiɗtooɓe nanondira e miijo sellungo, tuugiingo e ngoonga wiɗtooji ɗii. Daartol heewi toɗɗaade ko kewuuji, golle e balle yimɓe, e leƴƴi, e leydi, walla jaambaaro, e galo, e ganndo, maa jarlitaniiɗo leñol mum walla leydi mum, e ko nanndi heen. E yeru : Ceerno Suleymaani Baal mo Boode e jammuule; Abdul Bookara Kan mo Daabiya; Elimaan Buubakar Kan mo Dimat; Baydi Kacce Paam mo Giyaa; Alfa Umaar Ceerno Baylaa mo Mbummba (walla Kanel)… ; Yonta almamaagal e nder Fuuta Tooro; Fuuta saanga Laam Termes, walla e yonta deeniyankooɓe; Dartagol leƴƴi Afrik walla Asii esaanga peeñgol koloñaal en…
Ñeenal Fulɓe
So eɗen kaala ñeeñal leñol ngol, alaa e sago nduttano ɗen firo ɗemngal, sabu kala gollal toɗɗii ko ñeeñal, etee kala ñeeñal ko keɓal miijo. Ɗemngalnoon jokkondiri ko e miijo. Ko ɗemngal fiɓata anniya, e paandaale kala neɗɗo, e dow huutoraade kelmeeji e nder konngi mum, e tuugaade e celluka ɗemngal ngal. Konngol (haala) ko keɓal gollal miijo kala adee, ngam waawde yaajnude e wertude gannde mum, e fawaade e soklaaji renndo. Ɗemngal ene jeyaa e ko wallitta jokkondiral e kaaldigal hakkunde hodduɓe, e wonduɓe, e gostondiral miijooji e nder renndo waawngo wonde fo. Ko ɗum huunde fotnde wonde, huunde waɗɗiinde. Sabu so ɗemngal woodaano, njubbudi hakkunde hoɗduɓe, e rennduɓe soklaaji waawataano laataade, alaa ko haali noon ñeenñal ngal. Kadiso tawii ɗemngal woodaano, ngootaagu renndo ngam haɓtaade doole tageefo e musiibaaji beeyooji duumotaako (amooji, heege, conngon, cumuuji….).
Nii woni, e fawaade e darnde, e soklaaji, e yiɗde leñol ngol, kadi e fawaade e ngonka e mbaylaandi leñol ngol, ngol feccitii hoore maggol e kinɗe, tawa wooteere heen fof won ɗo heedtani dental ngal : ɗum woni ko mbiyaten Maabuɓe, e Sakkeeɓe, e Wayluɓe, e Lawɓe, e Subalɓe, e Wammbaaɓe, ekon.
Ñeeñal Haalpulaar en maa Fulɓe toɗɗii ko pinal maɓɓe e karallaagal maɓɓe, e nder golle kinɗe ɗe (ŋardugol maa lobbiɗgol…), e naalaŋkaagal, e pijirlooji, e jime, e jimɗi, e saatu kala gollal kiisngal ummanangal : ɗoftal walla demal, coñal, bilngo, fiyfiyre, ɓoornungal (biiwngal), yannge, wolde, raddo, jolal waalo, polindaaji, innde, waaño, awo …).
Sifaaji naalankaagal
Sifaaji naalankaagal ina keewi. Ina woodi heen :
Naalankaagal kinɗe
Ene teskaa hinnde fof ene jogii fannu mum e karallo mum : – Maabuɓe ko dillere (Umaar Gafoo) – Seɓɓe ko gumbalaa (Sammba Mariyam) – Fulɓe aynaaɓe ko fantaŋ (Soomaa Jah) – Waañooɓe ko kerooɗe (Keekuta joom Baggel) – Subalɓe ko peekaan (Demmda Jeeyel, e Gellay Aali Faal, e Hammadi Ayse Jool).
Ina wadi jimɗi e woon e kinɗe, ko wayi no Lawɓe (Rewɓe) ina mbiya : “Miin, nde ngamatnoo mi nde, mi fijdataa e kon ndeegu sasa. Kon ko cukalon ndeegu sasa. Ko walnde no waare huɗo. So ɓoti ŋabbii e cate, koli ndeen baaɗi koota dow ! So kaatane njarii gosi, ndeenduñtooɓe laaɓata. Mbaɗeekelle ngara… Hannde ndooren e cosaan, kocosaan moƴƴi weli. Yo on nguur dañ-rennda en ! Mbaɗee wela, mbaɗee wela ! Lawɓe ngaree kooten Saalum ngoowaandi, wuro e wuro. Ngaree kooten Saalum, leydi bane e cinngoole. Kooten ngoowaandi nodditii…”
Horɓe ina mbiya : “Sukaaɓe ko biri, ko baaji, ko kolowlowe. Kuɓɓanee kam jayli e docotte haa mi ƴeewa so mi yejjitaani. Kummba Suko rewii ɗo ina wondi e wwrɓe ina tiindii wuddu leydi. Kummba Suko ko korgel awluɓe e wammbaaɓe…” To bannge Subaalɓe, Gellaay Aali Faal wiyi e cinkal ndaneewu : “Weeti, jaaltaaɓe jofii jamma ina ardi e Koli Maaysa Jinne. Cakkudi ko ɓeydaari tuure. Botom binne, annebi sikki sakka, jinne aadama renme…”
Jimɗi leele
Alaa hinnde heerorii leele, ko ɓurɗo waawde ɗum tan, e ɓurɗo welde daande. Ina jeyaa e dowlinɓe leele : Siidi Siriif, e Sammba Joob, e Abdullay Ceenel.
Naalankaagal caringal :
Ngal jeyaa ko e mbaadi mbattindiindi e naalankaagal leñol ngol. Ngal feeñata tan ko e dinngire, e krwuuji : kume, e guppi maa e tugune. Ko sukaaɓe rewɓe, e worɓe yontidaaɓe keerorii ngal, sabu ɓe njimondirtu gilli, e korsa, e teddule, ekon. Aɓe keewi kadi yennude sagataaɓe, maa jiknaaɓe sunnotooɓe, e haaltooɓe golle maɓɓe. Jimɗi maɓɓe ina ceerti mbaadi e ciiri, e fawaade e diiwaanuuji Fuuta. E yeruuji : – “Njaltee cooynee catal kaŋŋe lippolam tamaroowi, dimmbee jooroo, sammee naayoo, keccungel, salii heccude, miñnungel, salii miñnude, darii footti faayiidaa, oon ko joom korle morle, mo ngiton beeli aljannaaji.”
– “En ndañii ko korɗo men mo fenataa, kaalowel kaŋŋe jooroo, kaalisaaji mbaɗa jamman.”
– “Mawɗo mo wonaa neene am,sabu neene am wonaa yumma ɓokki. Yumma ɓokki jibini, weelnii, weelnanii ferotooɓe. Neene am wonaa yumma jaaɓi. Yumma jaaɓi jibini, weelnii, weelnani faggooɓe.
– Neene am wonaa yumma mbeewa. Yumma mbeewa jibina udda. Neene am wonaa yumma lella. Yumma lella finat jaawa. Neene am kay, ko yumma tiiɗa mbootu, mo wambaani janɗo. Neene am ko yumma kecco ɓernde, mo woynaani boobo.”
– So mi doorii e “Munnu Manna”, Munnu mo hakkile mbaalu. So a nanii, so a nananii, jaabo, ko aan tan mbiyat mi. Woy heege e “Munnu Manna”, dampee, dawa, yeeƴotaako.
– Cagataagal jaay ndoƴ, jaay ndoƴ kay boni e surga, moƴƴaani e ñaaɗa waare. Cagatal ɗooɗe, e karille harminii eeraade jamma. Cagatal leydi e dubuuje. Woy dimo, ngooƴam dawaaɗi.
Naalankaagal diine
Naalankaagal diine mawninta ko ɓure Nulaaɗo, Muhammadu (S.A.S) kaam e jamirooje Alla, joom men. Heerorii ngal ko almuuɓe ngay, e almaddaaji. Buri lollinde ngal ko Ceerno Alasan (Ceerno Boy), e Ñokkaan Jibi Selli. Yeru :
– ” Mi woyii hoore am e ndee sahre ; ndee sahre ko halkaare mo anndaa kala ɗo fayi faade…”
“Ƴettee mo, paanee mo to paaɗka, paliika naangeeji, e nduu niɓɓuru, heewndu jarabuuji…
Naalankaagal diine
Naalankaagal diine mawninta ko ɓure Nulaaɗo, Muhammadu (S.A.S) kam e jamirooje Alla, joom men. Heerorii ngal ko almuɓɓe Ngay, e almaddaaji. Ɓuri lollinde ngal ko Ceerno Alasan (Ceerno Boy), e Ñokkaan Jibi Selli. Yeru : – ” Mi woyii hoore am e ndee sahre ; ndee sahre ko halkaare mo anndaa kala ɗo fayi faade…”
– ” Ƴettee mo, paanee mo to paaɗka, paliika naangeeji, e nduu niɓɓuru, heewndu jarabuuji…”
Naalankaagal joljole
Ko naalankaagal diɗɗe naalankooɓe. Ko Baaba Maal ɓuri dowlinde ngal hannde to bannge Fuuta Tooro. Alaa fof majjuɗo darnde e nafoore golle maɓɓe, kanko e naalankooɓe woɗɓe : ɓe njettinii pinal fulɓe ɗo henndu poofaali mum en waawaa heɓde.
Tonngol
E tonngol, eɗen mbaawi wiyde wonde ko coñce e ñeeñal ngoni peeñirɗe leñol. Ɗum wayi e leñol fof ko no jelde wayi e jawdi nii. So tawii leñol Fulɓe ina yiɗi heƴde e aduna, e wiɗtooji ngonka leƴƴi e adaaji mum en, alaa e sago ndarano ɗum wiɗtude e winndude, e reftaade mbaydiiji pinal men kala. Ɗee golle noon naamnii ko jaŋde e binndol ɗemngal ngal e kala fannu ganndal newaniiɗo en. Karallaagal e kuutorɗe e gannde kinɗe ɗe, ina poti reeneede, mbele yontaaji garooji ɗi ina ndaña ko paarnorii e pinal ngal, e jikkuuji ɗi, tawa wonaa fooɗtude faayiida meho tan e wiyde “Miin…miin… ko mi kajaa…”.
Ñamri jimɗi e jime men yo yahdu e sahaa gonaaɗo o : ɗum woni haɓde e majjere e wallitde hiiɗaaɓe waasamndoolɓe en hono remooɓe e aynaaɓe e fitiram golleeɓe tammbiiɓe njeñu men ; e salaade kiiɗal leƴƴi e ɗemɗe.
Ñamri jime men ina foti noddude potal leƴƴi leydi ndi e ngootaagu majji. Ngamri e jimɗi e jeysi e kettuki e kadduki e cacci e ñaantule men ina poti hollitde mbaydi pinal men ngaadanteeri, e ɓure leñol ngol, e oon fannu, etee eɗum foti holliteede e nder kewuuji men, hono inɗeeli e diftule e jaɓɓule e pottitte goɗɗe, nder e caggal leñol ngol.
Naalankaagal joljole hannde noon, hono jabbaaji ɗi (“Rappeurs”) ina faayni renndo ngo. So Alla, loowdi ndi ina heewi maanaa, kono liiƴaali ɗi, e kettuki ki, e mbaydi kam e kelol ɓalli sukaaɓe ɓe, ina faayni mawɓe ɓe. Mo ina “rappa”, yo o naatnu gaaci e hiitooji men e golle mum, o huutoroo yoga e ñaantule men asliyankooje, o ñemmba cummbaali e duƴƴe men, hay so tawii omo abbitoo e ngadduki aduna hannde o, e yiɗde yonta makko.
Coñce men e kuuɓal potaani woorde podooje e paandaaje leñol ngol, eɗe poti jaɓde yiɗde ɓesngu men, ɗe njahda e miijooji men e kala sahaa, ɗe tuugnoo e diine Lislaam.
Banndiraaɓe, sehilaaɓe, mussiɓɓe tedduɓe, so leñol yiɗii heƴde e heƴnude pinal mum, so leñol yiɗii heɓtineede e nder leydi, e hakkunde leƴƴi guurdaaɗi, ene foti daraade, dadoo, mbele hakke mum, maa hujjaaji mum walla geɗal mum ene yooltoo.
So tawii ngonka hanki haɗtiino en ko heewi, kuccanɗe hannde ɗe ne ina kolli yeeso hoolaare, e moƴƴere nde en potaani welsindaade walla faalkisaade walla neemnaade to fannuuji kala : faggudu, e dawrugol, e jaŋde, e pinal, e juɓɓule haɓtaare baasal e ñabbuuli, toɗɗiiɗe rewɓe e sukaaɓe.
Banndiraaɓe, hol to njejjiten hay sahaa gooto wonde e nder oo aduna kesamhesaagu, oo aduna jiirooji, kala leelɗo jolnude junngo mum, famɗat ko tawi e lahal.
On njaaraama.
Umar Hammaat Daat


text:
Ñalaande Finaa-tawaaji men Gambia, Yahriino no Haaniri ni.
Ñalaande Finaa-tawaaji men, ko joljole ɗe fedde sukaaɓe Fulɓe Gambia wiyeteende, “Fulbe Africa” yuɓɓinta hitaande kala. Hikka woni koolol maɓɓe 7ɓol. Fulbe Africa ko fedde pinal soosaande he jiitondiral sukaaɓe fulɓe Gambia he nder facebook. Caggal ngaal jiitondiral ɓe pelliti sosde fedde ngam ƴellitde ɗemngal Pulaar e pinal Fulɓe.
Gila ndeen e ɓe njuɓɓina ñalɗi pine, ɗi he nder mum en e ɓe kollira heen finaa-tawaaji Fulɓe, rewrude he kaddule (ɓoornateeri) Fulɓe, cuɗaaje e moori mum en. E ɓe mbaɗa heen jeewte e magooji kanum e pijirlooji naalankooɓe Fulɓe.
Hikka ñalaande ndee waɗi ko ñalnde 21 Bowte (Decembre) 2019 to Qcity. Yimɓe heewɓe ummiima he leyɗeele Fulɓe goɗɗe ɗee, ko wayno Senegaal, Gine, Mali, Ghana, Cameroun, Niger, e Nigeria, ngarii tawtoreede ndeen ñalaande pinal Fulɓe. Ene jeyaa e ɓeen, Baaba Saadu naalanke mawɗo Kamaruunaajo, e Laamiiɗo Bello Boɗeejo hooreejo Fedde pinal e jokkere enɗam Fulɓe aynaaɓe Nigeria wiyeteende“Mi Yetti Allah Kawtal.” Ko hono noon ne kadi Fulɓe Gammbinaaɓe dowrowɓe ko wayno Fatoumata Bah Barrow, joom-suudu Hooreejo leydi Gambia, Mamma Kanndeh mawɗo lannda Gambia Democratic Congress, e Muhammed Jah CEO Jah Oil Company, kanum en ne ngaddi ballal mum en he no ñalaande feewirata.


text:
Batu U.A. renndii e lewru feebariyee 2010 to Adis Abebaa e tawtoreede yoga e hooreeɓe leyɗeele Afrik. Komaantini e nguuɗoo batu ko yiɗde Kaddaafi ardineede laawol goɗngol fedde nde, caggal nde o joofni manndaa makko tuggunooɗo gila e lewru febariyee 2009. Hol ko addunoonii ndogen saka ndartoɗen ? Gardagol Kaddaafi U.A. e hitaande 2009 maantinorii ko guurtugol kuudetaaji e nder leyɗeele Afrik e jaɓɓugol doosɗe leyɗeele ɗe :
go’o e Muritani, Gine bisawo, Madagaskaar, Gine Konakiri, jiidaani e ko waɗi NISEER koe ko tommbaa e leyɗeele goɗɗe ko wayi no Kodduwaar en… Hay so ɗum fof ina haawnii ne, (sabu sikkanoo ko oon jamaanu diwtaama) kono ko ɓuri haawnaade fof kodarnde gardiiɗo e ngaal daawal U.A. hono Kaddaafi sabu darnde makko kala koƴaañde pollugol laamuuji ngol tuugnaaki e doosɗe leydi. E tee ina teskaa U.A. ƴettii kuule keewɗe ngam harminde « kala baylugol laamu ngol tuugaaki e doosgal leydi mum ». Oɗon teskii e sahaa kuudetaa baɗnooɗo ɗo e Moritani oo, holi darnde juɓɓule U.A. ndarinoo ngam haɓaade goomu militeer en follunooɓe laamu ngu. Kono noon darnde Kaddaafi e oon sahaa kañum fof e ardaade Dental Afrik (U.A.) ko ƴaañde Abdul Ajiiju tawi suuɗaaki e kuɗel, moolaaki e leggel tawde ɗum waɗi ko e batu njooɗinoongu e nder « Palais des Congrès ». E nder nguun batu o holliti ko gondugol makko e feere Abdul Ajiiju, yiɗde ɗum yuɓɓinde wooteeji ɗi ngonaa nanondiraaɗi, no U.A. e Fedde Dowlaaji Dentuɗi (ONU) e Dental Erop (U.E.) wasiyirinoo nii ; Kono nde wonde ko ɗum fenaande, ɗum yahaani, gacce kootani tan ko Kaddaafi.
Ina laaɓti tan, Kaddaafi wonanaani demokarasii e nder aduna oo teeŋti noon e nder leyɗeele Afrik ɗe, sabu denndaangal kuudetaaji baɗnooɗi e oo mudda , darnde makkoko haɓɓondirde e joomum en (Gine, Madagaskar..). Nde wonde ko ngoon humpito tan o jogii, sabu ko noon o heɓri laamu e hitaande 1969 nde o follata laamu Idiriis 1erkaanaŋke Libi. E oon sahaa, o sikketenoo ko o jahruɗo yeeso etee dillere nde oaddunoo nde ko dillere waklitere hebornde waylude tippudi lawakaagu to Libi, kono nde laatii tan ko dillere compugol laamu kawjungu, piddungu, ceddungu.
Eɗen nganndi e sahaa nde U.A. ardinta mo fedde nde, yoga e hoohooɓe Afrik, teeŋti noon e wonɓe bannge worgo ɓe, (Afrik worgo, Uganndaa ekn…) ɓerɗe mum en ina ñawnoo e ɗuum, kono noon, nde wonde ko ɗum gorle, ɓe njebbili tan kono eɓe nganndi ɗo ɗum wuftoytunoo. Nde wonde eɓe nganndi ko o laamɗo piɗduɗo, mo hellifaaka no feewi, cikkoowo huunde fof ina waawi heɓraade kaalis etee amo wondi heen. Hay so tawii noon eɗen nganndi won mo ɗum hoomtata e nder leyɗeele Afrik ɗe, teeŋti noon e hoɗɓe beccal hirnaange ɓe. Ƴeewee tan o kaawis mo Kaddaafi addani hooreeɓe leyɗeele tawtoranooɓe batu U.A., nde o ɗaɓɓiri ɓe, e rewrude e gooto e watulaaɓe makko, (fedde laamɓe, garmeeje e lawakooɓe ganni nde o fewjunoo sosngo mum), yoo ɓe piil mo lefol wonde ko o kaanaŋke Afrik (laamɗo laamɓe Afrik) ; Etee, alaa fof feere nde o waɗaani mbele hooreeɓe leyɗeele ɗe ina njortoo e ɗeen « kecce », kono ɓe mbiyi mo tan ko « yo dille maa ndewe ». Ndaw ko haawnii, Kaddaafi mo sattaani, tawaani, mo naatiraani laamu rewrude e damal, kono ƴaaɓiiɗo galle, hol no wiyrata ina rutta yimɓe e laamuuji ganni ? Nde o faami tan wonde hooreeɓe Afrik, kosonngi mo ko, kañum en ɗum naworaani ɗum en, etee ko ko kaasti geɗe makko fof, o jebbilii, o jooɗtoyii, o lelni hay maantoode hollirtunoonde wonde ko kaŋko ardii batu U.A., tawtoranooɓe batu fof mbeytii.
Ko caggal ɗum haŋkati geɗe kimmuɗe kuccanaa, gardiiɗo U.A. keso toɗɗa, oon woni : Bingu Wa Mutharika hooreejo leydi Malawi. Ko ɗoon e ɗoon o holliti e nder konngol makko geɗe ɗe o ardini e daawal gardagol makko, ko adii fof ko yiɗde mo yoo « ɓiɗɗo Afirknaajo kala nde lelotoo jamma yoo taw hirtiima », ɗum firti ko ardinde mo ndema e timminde soklaaji men to bannge nguura. Ko noon ne kadi, o werlorii wulaango makko feewde e hooreeɓe Afrik nde ndarantoo ñifde fitinaaji duumiiɗi e duunde Afrik nde, ɓe paloo kadi baylugol laamuuji ɗi tuugaaki e doosɗe leyɗeele ɗe. Leelaani leydi Afrik worgo e wondiiɓe mum njaɓni batu ngu nde nanondirta e feere mbele ina saloo pollugol laamu Madagaskaar e feere nde laamu ngu « dagaaki » ngu (laamu André Rajoelina) yiɗi ƴettude ngam yuɓɓinde wooteeji dipiteeji.
Batu ngu joofri tan ko e hoonaare leyɗeele Afrik bannge worgo e gardagol Jacob Sumaa wonanɓe compugol dowlaaji tuugiiɗi e sariya e demokarasii e nder Afrik, Kaddafi e wallidiiɓe mum (won e leyɗeele to bannge Afrik rewo yeru Bénin) kootdi e koyeera mum en, « Balla hootii rimndaani »
Ngeello


text:
Home -- Fulfulde -- Perform a PLAY -- 002 (The storm rages)
2. Kenii ngin no tiiɗi
Tun nde wootere, kenii tiiðungii waði (hitooji : kenii, farnyite, ndiyan).
Guuwe ðen no dimbira laakun kun hen fow.
Kenii ngin no tiiði fota. Hari awýooåe åen no awýira no sattiri. Yimåe åen no huli sabu hiåe andi ko haa-honto wa ngii kenii hulåinii e nder nduu weendu Jaliilu.
Nguuwe ðen dimbi kadi laana kan. Hari kenii ngii no waðude, weendu ndun no furga.
Hara åe daðay?
Hari woååe e wonunooåe åen ka nder laana ko yungooåe. Hiåe wowtunoo sugu oo yaasi, kono nduu henndu tiiðundu ðoo no hulåinii åuri ko åe andi fii mun kon.
Taalibaaåe : "Faabee! Men yoolike!"
Fewndo ko åe wonunoo etaade no åe dandira wonkiiji maååe ðin, annabi Iisaa no huylii ka åaawo laana – hiåe huylii!
Ka waabiliire nden e hendu ndun tiiðunoo ðon fota, åe dogi, åe ari ka annabi Iisaa, hiåe ewnoo :
Taalibaaåe : "Karamoko’en! On yi’aali ko wonðen e yoolaade kon? Hiðon haani faabaade men! En yoolike!"
Ko hombo noddoton faabo nde morlooðe kulol ngol e annde nden honki laana dandayka on kan?
Ko annabi Iisaa woni Joomiraaðo fow. O immii, o toøani hendu ndun.
Annabi Iisaa : "Deýýitee! Rippoðon!"
Ðon kisan, hendu ndun acci waðude, deýýere tiiðunde waði. Hino wa’ita wa si hendu tiiðundu woo waðaano. Taalibaaåe åen øalði fii waðugol on kaawake.
Taalibaaåe : "Ko hombo woni annabi Iisaa oo? Hay hendu ndun e morlooðe ndiyan ðen ðoftoto mo!"
Ko annabi Iisaa woni Joomiraaðo : Joomiraaðo e hoore tagoore nden fow e nawnaaje e ruuhuuji bonði. Annabi Iisaa ko Joomiraaðo kadi e hoore mayde nden.
Hay gooto nandaa e makko, gooto kadi waawataa waðirde wa makko.
Taalibaaåe åen no sikkunoo wonandema kamåe e annabi Iisaa e laana kan åe fow åe yooloto.
Iisaa : "Ko honto gomðinal mon ngal woni? Ko fii honðun hullanðon?"
Kamåe tigi åe miijino fii ngal landal ngal o landii åe ðon.
Ko annabi Iisaa woni Joomiraaðo on e hoore morlooðe ndiyan immotooðe ðen ka nder ngurndan maa.
Yewtidu e makko fii morlooðe ndiyan soxolaaji maa ðin e kulol maa ngol e satteendeeji ði jogiðaa ðin ka duðal e ka cellal maa.
Annabi Iisaa ko Joomiraaðo, hita a hulu, hoolo mo.
Yewtooåe : Fillitotooɗo, taalibaaåe, annabi Iisaa
© Copyright : CEF Allemagne


text:
Ko honno yiiruɗon no woote ɗen Caad, gila e orngal haa e suɓungooji?
Saakitaama ñannde :
Hannde e talaata, ñannde 13 lewru 4ɓuru 2021 ka yewtere men On Tottaama Konngol, on holli miijooji mon ko faati e alhaali suɓungooji waɗuɗi Caad, e alat ƴaɓɓiinde.Ko honno yiiruɗon no woote ɗen Caad feƴƴiri, gila e orngal haa e suɓungooji?
Hiɗon waawi neldude men lamndal ngal yiɗuɗon yo men jaabo e guurol.
Okkee miijo mon e ndee toɓɓere ka tongoode watshapp : 00221766441280.
Heɗee jeewte amen fow ka kelle amen Facebook e Twitter: RFI FULFULDE
On Tottaama Konngol ko ñalaande kala gila njamndi 13:15 faa 13:30 (GMT).


text:
Umar Jibi Soh, jibinaaɗo e hitaande 1963 to Kayhayɗi, dahanooɗo e hitaande 1973 yiytii koreeji mum ñalnde alkamiisa 18 sulyee 2013 ɗo Tulde Kayhayɗi ɗoo. Yimɓe ɓee ina teskii tan, ko e ndeen hitaande nde o dahetee ndee, persidaa Muttaar wayritii Kayhayɗi.
Nde o dahaa ndee o nawaa ko e nokku ina wiyee Erkiis, to Tararsa. Dahnooɗo mo oo, wiyetenoo ko Muhammeddu wul Muttaar, koɗatnooɗo hakkunde Maata Muulaana e Baareyna. Ko ɗoon o waɗtanoo maccuɗo, gaynaako gelooɗi e be’i, ko ina wona duuɓi 40.
E wiyde makko kanko Muhammed (ko noon o noddirtenoo toon), caggal nde kaliifa makko oo sankii, jom suudu mum majjiri mo. Kanko ne nde tawnoo o faamii ɗo woni ko o “baɗtaaɗo jiyaaɗo, omo huutoree », o felliti dogde e yiyloyaade koreeji makko “hedde daande maayo, e fawaade e ko o jamminaa” walla ko o ñohanaa, tawi halifaaɓe makko tinaani.
Nde o naamnaa, hol no nguurndam toon siforinoo, o wiyi o ñaamatnoo ko ko hilifaaɓe makko ñaamatnoo koo, kono ko bannge makko, o ñaamdataano e maɓɓe. O wiyi omo leeptetenoo sahaaji, tee jiyaaɓe rewɓe ɓe o yiyi toon ɓee, ina leeptetenoo, tee ina mbaawnetnoo hay lelnde. Kanko Umar Jibi o tawi ko baaba makko, hono Jibi Hammadi Soh sankiima ko ina wona kitaale jooni, kono yumma makko, hono Huley Buuɗi ina wuuri, ina e jam, yiytii majjere mum.


text:
CNSP, Diiso koninkooɓe Mali, he gardagol Kolonel Asimi Goytaa, toɗɗiima ardotooɗe he mudda leydi Mali. Oon woni Kolonel-Majoor gonɗo he Fooftere duumiinde Bah Ndawu. Bah Ndawu jibinaa ko 23 ut (juko) 1950 to wuro Saŋ, fuɗnaange Seegu, hakkunde mum e Boobo-Julaaso. Saŋ ko leydi Wambarankooɓe tigi-rigi, nangtiiɓe haa hannde he aadaaji ɓooyɗi. Saŋ woni wuro ganndo aadaaji lolluɗe biyeteeɗo Yuusuf Tata Siiseh. Ko ɗoon he Saŋ Bah Ndawu naati jaŋde hade mum yahde Bamako haa o heɓi “bak” makko. O angisii he hitaande 1973. O naatoyi Duɗal koninkooɓe Kulikoro (fuɗɗaange Bamako seeɗa). Law (1974) o fayraa Ndenndaandi Sowiyet o janngoyi toon wonde dognoowo helikopteer.
Nde o arti o waɗaa deenoowo Muusaa Tarawele. Kono o ɗekki sabi luurdude he Muusaa Tarawele, ɗo hay gooto suusaano luulndaade. Ko he 1994 o janngoyi kadi Farayse to “Ecole de Guerre” mo Paris. O arti, o ardiima konu weeyo (Semmbe Weeyo Mali). O waɗaa kadi mawɗo “koninkooɓe ɓooyɓe” haa he 2002.
He yonta mudda gadano Ibraɗhima Bubakara Keyitaa o toɗɗaa Jaggal Ndeenka Mali he Duujal (mee) 2014, o lomtii Sumeyla Buubey Mayga caggal nde seɓɓitiiɓe kawi konu Mali he wolde Kidaal. Kono o ɗekki kadi sabi makko salaade no jihaadiyankooɓe ngartirira nder konu Mali. Cifitinen ko nde Bah Ndawu woni Jaggal Ndeenka nde, o siifondiri e Jean Yves Le Drian mo Farayse nanndiral « ndeenka » Mali he 2014. Ko ngal nanndiral addani konu Farayse huuraade he leydi Mali haa hannde yaltaani. O yiɗiino kadi waylude mbaydi konu Mali kono o dañaanu gasnude golle ɗee.
O hooti wuro makko Saŋ, o jooɗii toon, o woppi kala ko fayti he dawrugol. Ittugol makko he laamu heewi haala. Won wiyɓe o Sali siifde winndannde yowitiinde he naatingol seɓɓitiiɓe nder konu Mali, nde ɓe ciifondiral nanndiral to wuro Aljee.
Ko oo woni gardotooɗe leydi Mali lebbi 18 garooji, woni cukka makko ko Asimi Goyta, oon ne ko Kolonel-majoor hono no makko.
Aamadu Malal Gey


text:
E Hannde MiYetti Allah Wadi Kawral e do Abuja
Kawtal ngal ndaari no Fulve woniri jooni e no ve jodori
be Anndini Fulbe Koolana bibbe mabbe dow yare-yare
Nden be noddi wiigo mawve kolana Sukaave Waxoove ko haana
Dow Acca,
Nden be beydi e wiigo Rewbe Fulbe Acca Yaago Cippal
ngam no jooni woniri,
nden be beydi e wiigo kala Pullo fof (fuu) acca yaago banngal (teegal)
e be acca Rewbe Mabbe faa Jemma e inaare Fijirde ngam hakkilanki Zaman,
e timmorde Joonde Nden be Anndini wiigo Subol garoowol ngol ujune didi e Sappo
e jewe tati.
Kawtal ngal ni Yiimbe jewi inaaje fere-fere e bo Niijeriya ngam wargo Kawral ngal.
JAMDERE FULɓE DEVELOPMENT ASSOCIATION OF NIGERIA
Jamdere Fulɓe Development Association of Nigeria ɗum kawral Sukaaɓe Fulɓe Nigeria
ɓe Waɗi kawral nyannde 1/11/2018 e Kaduna State Nigeria
kawtal fooɗungol hakkilo Sukaaɓe Dow jannde e jogaago Pulaaku e Hakkilanki Sukaaɓe e ko nanndi e non
Yiimɓe keewɓe ari (wari) Bano
Abuja
Adamawa
Bauchi
Gombe
Kaduna
Kano
Yobe
Zamfara
Katsina
Kebbi
Jos
Taraba
Sokoto
E Statji Horiiɗi
Beɗon Jaɓɓo kala Giɗɗo taw nder Kawral Ngal,
The second spate of the killings is still going on unabated for ten days now. The victims are dying, some are crying, but the world is silent.
While the military deployed there concentrates in protecting sedentary Mambila populations in towns and villages as directed by the civilian leaders of the place – the Speaker, local government chairman and other local leaders of Mambila extraction – the Mbororo Fulani are left at the mercy of the Mambila militia in the fields beyond the reach of the military. The actual killers freely move from one ranch to another killing people and destroying cattle and homes. Those that are fortunate to escape the horror arrive at protected towns and villages empty-handed, leaving their cows behind for the Mambila tribesmen to cart away.
It seems the carnage will only end naturally in a month time from now when the Mambila tribal warlords have achieved the goal of killing and displacing all the Mbororo herders on the plateau. They have so far covered two of its three segments. Only a third remains.
It is unfortunate. The incapacity of the political leadership in the country to stand up to the situation is most appalling, to say the least. This is my last assessment of the President and Commander-in-Chief on this matter. I do not think we should bother him again. We must come to terms with his nature.
During his last visit to Taraba State, he said, “as the President”, he should not be expected to “come downstairs to abuse and insult” people before they should do the needful. That explains why no army commander, police or intelligence officer is sacked or even queried on Dapchi, Numan, Benue or Mambila. Yeah. Whatever is the gravity of their inaction or failure, they are too small to attract the “abuse or insult” from “upstairs”. Forget that under Buhari.
That is the true nature of Mr. President. That is his style of leadership and his way of handling such issues and conflicts. That is his capacity. This has been my assessment of him since 2010 in CPC. We should not demand more from him. The Mambilas and their government sponsors in Jalingo understood him in that speech very well. So they returned to their killings immediately he left Jalingo with renewed energy.
The only thing left is for people, especially the elite, to help expose the Mambila genocide to the world. The prevailing silence of Fulani and Muslim population to this carnage is shameful. It is more interested in exposing the “sins” committed by Ganduje’s daughter at her wedding than speak out on the ongoing killings of innocent civilians in Mambila. Others – including professors, top bureaucrats, politicians and businessmen, including those of Fulani extraction will prefer to lament in silence, afraid to be blacklisted as opponents of government. Tir. Fulatanci bai ce haka ba. Huloowo yimbe semti.
Videos
Few have risen to the occasion, though. This morning, I received a seven part documentary on the killings in Mambila, which I share in the following links. It shows videos on the genocide, how it was planned, who was involved and how it is executed. May God bless the author.
Those that have chosen to keep quiet can continue to remain silent forever. The President can continue to remain “upstairs” before he one day descends to our level. The Mambilas can continue with their killings. The victims can put their trust only in God. May he be with them.
Dr. Aliyu U. Tilde
11 March 2018
Mambilla Genocide Documentary Part Seven
Gen Benjamin Ahanotu continues his assessment of the ugly…
YOUTUBE.COM
Barrister Ibrahim Tahir Talban Ganye joginooɗo joɗorgal Anthony General e leydi Adamawa State Nigeria
Barrister Ibrahim Tahir Talban ganye wuuro wonngo Ley laamu Adamawa. Wuuro Ganye ko non tigi ɗum barke a teddungal laamu Talba mo Ganye. e jooni ɗum ɓeydi e laamu Mawɗo kitotooɓe Adamawa ngam wakkilaade maako e tinnaare maako hawtaade Ballal maako faago yiimɓe yeeso e wallude ɓamtugo risku (economy) e Dawrugol leydi Adamawa, hawtaade e tiɗal maako e teddungal maako Mawɗo Annduɗo kiitaji nden Hooreejo (Commissioner) kitotooɓe e leydi Adamawa, nden Neɗɗo manirteeɗo to Wuuro Ganye nden e ɓeydaari ndi o heɓii laamu joɗorgal Mawɗo kitotooɓe (Alkalin Alkalai) to Adamawa State Arandeejo, Ko non tigi kala Laamiiɗo keɓɗo joɗorgal laamiiɗo Fommbina o hakkan (o hokkay) neɗɗo Ganye wolla Toungo laamu. Arandeejo (1) kannko woni Hooreejo Dawrugol PDP jippiido Alhaji Bamanga Tukur hakkaaɗo teddungal laamu Tafiida Adamawa, nden ɗiɗaɓo (2) woni Cukko Hooreejo Nigeria ko hitaande 1999 yaago 2007 kannko woni Alhaji Atiku Abubakar jagiiɗo laamu Turakin Adamawa, tatabo (3) kannko woni Alhaji Koyranga Jada kannko woni Matawallen Adamawa nden ɗum jippiniimo e waktu Laamiiɗo o’o mo jooni, fof Fuu ɓe’e Tedduɓe innaaɓe (noddaaɓe) ɓe jiwoyi (wurtoyi) Wuuro Jada, nden ɗi fof (fuu) ɗiɗi (2) e nder e laamu Ganye e Toungo, nda Barrister Ibrahim Tahir Shehu kannko woni Arandeejo e nanduɗo e maako, Talban Ganye Arandeejo nden Arandeejo e laamorde Adamawa hakkaaɗo laamu Mawɗo kitotooɓe (Alkalin Alkalai) ko yii’ete go’o e ɗo’o kanjum laamu Mawɗo kitotooɓe (Alkalin Alkalai) wonaa (naa) ɗum woni foɗɗaano maajum to laamorde ngam tigi maajum heɓaama e ley laamu (Dowla) Usman ɓii Foodiyo, nden tabbitinaa’ɗum wiigo Shehul Islam Usman ɓii Foodiyo Hooreejo (Aardiiɗo) juulɓe ɗum kaliifa Dawla Sokoto o lammini Laamiiɗo Mawɗo kitotooɓe (Alkalin Alkalai) e waktu laamu maako no nden roniɓe-mo. fof (fuu) e laamuuji men ɗi jooni e laamiiɓe e Hooreejo (laamuuji) Dawrugol e ɓe tokko gaɗa kaliifa Sokoto, laamuuji ɗuuɗɗi faa jooni ɓe kewaayi, kadi laamiiɗo mo jooni o neɗɗo dariiɗo e dow wiigo e mo tokki no laamu Usman ɓii Foodiyo. Ngam o ɓeydi artirgo (wartirgo) laamuuji goɗɗi yejjitaaɗi, e men yottina Yettoore amen to Mawɗo Amen Dr Barkinɗo Aliyu Mustapha ngam halaji maako mojjuɗi. Nden Darnde maako e teddungal maako ngal, e yiiɗindirde e Teddingo goto e nder Amen e wongo maako neɗɗo Ganye, MI tabbiti wiigo leydi ndi’i wonaa (na) dum leydi Demal tan nden wirtingo yiimɓe Tedduɓe ɓe Ganye mo ɗum sigani manngu e heɓɓingo Teddungal maako so (to) neɗɗo on ɗon Mawɗo Tedduɗo Giɗo Pulaaku wiyteeɗo Barrister Ibrahim Tahir. O neɗɗo walloowo faago yeeso yiimɓe. e Bamtugo yiimɓe men no feewi no feewi, nden Gollidoowo e ɗemngal Fulfulde ngam yidde Pulaaku, on jaaraama,
Nden to yejjite Tokkemen e Facebook page amen woni Fulbe Media ngam yiigo nate (pictures) nyannde nde ɗum watta kawral laamu maako kala so (to) ngonɗon fof on yii’an (yii’ay) ay ko watte fof (Fuu) ko ɗum waɗete, facebook Fulbe Media
Hannde yewtere men ngondi e Hon. Abdulkadir Wahu. Joginooɗo jooɗorgal ardantoɗo (Member house of Assembly darazo leydi Bauchi State Nigeria. O waɗi Noddol no Fulɓe watta (waɗata) ngam heeɓa bote nguurɗam. O wii Fulɓe umme jannge nden jogooɗen Aadi men. Nden jogooɗen ɗemngal men. O golle e Golle e golliɗɗe feere feere. Nden o wii Fulɓe naaten Dawrugol (Politicals) ngam ɗum yaada e men kala ko waɗete fof (Fuu). E tommorde e wii o salminii-on onon fof (Fuu) men Fulɓe Aduna.FULBE MEDIA


text:
Njulaagu ɓaleeɓe (traites négrières) ko njeeygu miliyoŋaaji miliyoŋaaji ɓaleeɓe jeyanooɓe e Afrik hirnaange e Afrik hakkundeejo e Afrik fuɗnaange waɗtanooɓe jiyaaɓe, njulaagu nduumiingu fotde duuɓi teemedde keewɗe.
Njulaagu ɓaleeɓe (njulaagu/teret hirnaange) ndewratnoongu geec atalantiijo fuɗɗii ko e hitaande 1441. Ngu fuɗɗorii ko taccingol e njeeygu dahaaɓe e tufɗe geec atalantik e hitaande 1444 nder wuro to Purtugeec ina wiyee Lagos. E teeminannde rewnde heen, Purtugeec en taccinii jiyaaɓe feewde Karaybe e Amerik worgo.
Nokkuuji julorɗi jiyaaɓe gonnooɗi e tufnde Afrik hee ko nokkuuji deenaaɗi no feewi, kidiiɗi, baɗɗi koninkooɓe yonɓe e julaaɓe heewɓe jokkondirɓe e tirbiiji (leƴƴi) jeeyooji jiyaaɓe. Yoga e jiyaaɓe ɓee nawetenoo ko to duuɗe Antiy gonnooɗe e njiimaandi Angalteer e ko ɓuri teeŋtude duuɗe Antiy Farayseeje, heen huunde kadi ina nawetenoo Amerik, kono meeɗaa yettaade 15% e njeeygu nguu kala.
Njulaagu tatiiwu
Ko ɓuri maantinde e teret hirnaange ko lappol ganndirangol lappol tat-tatiwol (commerce triangulaire) walla lappol Atalantik maa lappol hirnaange. Ko njulaagu ngostiigu ɓaleeɓe hakkunde Orop e Afrik e Amerik ngam huuɓnande koloniiji Amerik soklaaji mum to bannge jiyaaɓe, huuɓnande Afrik geɗe peewnaaɗe Orop e Amerik e huuɓnande Orop geɗe ittaaɗe e koloniiji hee.
Konngol ‘’Njulaagu tat-tatiiwu’’ ngol haaɗaani tan e lappi hakkunde duuɗe tati ɗee : laaɗe leyɗe hirnaange ina njaha faggaade jiyaaɓe e tufɗe Afrik, e yeeytoyde ɗum en (jiyaaɓe ɓee) to koloniiji Amerik e wostoraade ɗum en suukara e kafe e bukki e kakawoo e simme e kaŋŋe e nawgol ɗeen geɗe ittaaɗe Amerik to Orop. Njulaagu nguu ɓurii ɗoon yaajde sibu lappi ɗii ina keewi, sibu golle keewɗe ina tammbinoo ɗum to Orop e to Afrik, njulaagu nguu haaɗaani tan e ummaade Orop faya Afrik, fayta Orop ekn…
E nder Orop, julaaɓe ɓee ko maa ndenndina kaalisaaji e marsandiis e yimɓe e laaɗe katojinaaɗe, ɓe toppitoo kadi baylugol marsandiis ummortooɗo Amerik oo.
To Afrik kadi, ko maa jiyaaɓe ɓee njiyloyee, ngaddee e tufɗe njulaagu hee, mooftee ɗoon, soodooɓe ɓee cuɓtoo heen ko cokli.
Amerik ne wonaano tan nokku ƴaaŋtorɗo. Hannde ina anndaa wonde ko Riyo de Jonero (Rio de Janeiro), wonaa Liwerpuul (Liverpool) wonnoo tufnde njulaagu jiyaaɓe idiinde e winndere ndee, tee njulaagu jiyaaɓe ngoɗngu ina woodnoo e oon sahaa hakkunde Beresil e Anngolaa (e yeru), tee ko ɓuri heewde e jiyaaɓe ko ɗoon ndewri.
Ina hiisee wonde njulaagu hirnaange nguu fuɗii ko e hitaande 1 411 nde wefotooɓe purtugeec en ndahi afiriknaaɓe ngam waɗtoyde ɗum en jiyaaɓe. E oon sahaa kadi, Purtugeec en wonooɓe e laaɗe mum en, caggal ɗanle juutɗe no feewi nder geec feewde Inndo walla Siin (to Makawo) walla feewde Japon (to Nagasaki), ina katojinnoo e fooftere. Aɓe mbaɗatnoo lebbi keewɗi e ɗanle nder geec, heewɓe e maɓɓe keddoo heen (sabu tampere e ñawu mbiyeteendu eskorbit (scorbut)). Ko ɗuum addantunoo ɓe soklude fooftaade e tufɗe Atalantik leyɗe ɗe ɓe kalfunoo, haa teeŋti noon e duuɗe Kap-weer, Sao Tome e Prinsipe. Ko ɗuum addannoo laamu Portugaal fellitde addude ɗoon remooɓe Purtugeec en ngam remde e ɗee duuɗe gonɗe e Atalantik (mbele wefotooɓe ƴaaŋooɓe ɗoon ɓee ina ndaña ko ñaami, kisa e eskorbut). Ɓeen remooɓe noon, nde tawnoo ngoowaano weeyo duuɗe ɗee, ngoowi ko weeyo Portugaal, yoga e mum en ko ɗoon maayatnoo. Kono Afriknaaɓe ɓee ina mbaawnoo gollaade ɗoon tawa alanaa ɗum en tanaa gooto. Ko ɗuum addani Purtugeec en waɗtude dahde Afriknaaɓe, ngadda ɗum en e duuɗe hee mbele ina mdemana ɗum en. Ko ɗoo Oropnaaɓe puɗɗorii jiyɗinde Afriknaaɓe.
Daawal gadanal ngal, tuggi ko teeminannde 15ɓiire haa hedde feccere teeminannde 17ɓiire. , Laamuuji Orop peri lappi gadani paggagol jiyaaɓe ɓaleeɓe.
E wiyde won ɓeen, ko Portugeec en fof ɓuri yiytinaade heen, sibu ɓe taccinii fotde 757 000 jiyɗinaaɓe (3/4 denndaangal ko taccinanoo e ngaal daawal). E nder taccinaaɓe 4 fof, heen 3 fof njolniraa ko Afrik hakkundeejo faade Beresiil (34%) e to Amerik Españool en (43%).
E kuuɓal, 90% ooɗoo teret waɗi ko caggal 1 672 e caggal cosgol, to Angalteer, kompaañi ganndiraaɗo « Compagnie royale d’Afrique », jebbilatnooɗo to Jamayke, e cosgol to Farayse kompaañi biyeteeɗo « Compagnie du Sénégal » ngam nawde jiyaaɓe to Saint-Domingue (Sen Domennge).
Gila e teeminannde 15ɓiire, saanga teret dewratnooɗo Sahara oo (tacci-sahareejo) geɗe Afriknaaje keewɗe, ko nanndi e kaŋŋe, e jiyaaɓe, e poobaar (ko lollirnoo toon ‘’gabbel Aljanna’’) ine tawetenoo e jehreeji Orop. Purtugeec en kumpitiima no feewi nguun njulaagu caggal nde keɓti Ceuta e hitaande 1415. Faayndaare maɓɓe wonnoo ko yettaade oogirɗe kaŋŋe gonɗe e Afrik ɗee. Ngam ɗuum, ɓe taarti lappi dewruɗi Saharaa ɗii, sibu ko Aarabeeɓe tamnoo ɗum en haa tiiɗi, ɓe ndewroyi maayo. Portugeec en ngoni Oropnaaɓe idiiɓe joofde e tufɗe Afrik Atalantiije. Geɗe keewɗe mballitii ɓe heen :
- A ɓe kumpitii diƴƴe (maaje e geecuuji)
- Ko ɓe ‘’subalɓe’’ (annduɓe diƴƴe, maren en) waawɓe, humpitiiɓe karte e busol (beforgal)
- Aɓe njoginoo laaɗe moƴƴe (ganndiraaɗe « caravelles »)
- Njulaagu nguu ina soñtunoo, ina softunoo. Leyɗe Orop rewo ina ngaratnoo somaade e tufɗe Purtugeec en geɗe ummoriiɗe Mediteraane
- Laamuuji Orop keddiiɗi ɗii kiilninoo ko haɓde, ina ngoni e golwole.
E hitaande 1 441 biyeteeɗo Antao Gonsales nanngi ɓaleeɓe Afriknaaɓe ngam hoɗoraade ɗum laamɗo biyeteeɗo Henri. Ina hiisaa, hay so tawii e oon sahaa alaa ko ɗum maandintunoo no feewi, ko ɗoo woni fuɗɗoode teret atalantiijo. Waɗi noon, duuɓi capanɗe jooni, jiyaaɓe ɓaleeɓe ummortonoo ɓe ko e juuɗe aarabeeɓe (lappi Saharaa), hankadi ɓe mbaɗtii dahande koye maɓɓe, sibu njeñtudi mum ko jooni jooni. Nii woni sifaa keso paggorɗo jiyaaɓe feeñi caggal ɗuum, so njulaagu (woni coggu). Antoñio Gonsales fuɗɗiima soodde jiyaaɓe gila 1 446. E hitaande 1 448, ujunere (1 000) jiyaaɗo taccinaa faade Portugaal kam e duuɗe Portugeec en (Asoor e Madeer). E kitaale 1 450, yiyaama ɗo fotde 15 jiyaaɗo ummoriiɓe Gine, ngostoraa puccu. Won e Purtugeec en etiiɓe jokkondirde e Soni Aali Beer, laamɗo Sonngaay en, kono ndonki.
Purtugeec en ina njoginoo paandaale keewɗe :
Aɓe njiɗnoo jokkondirde e laamu Ecopi ngam haɓɓondirde e mum. E miijo maɓɓe, ɗuum maa addantuno ɓe waawde taartaade e uddude juulɓe.
Njulaagu maɓɓe e leyɗe Asi addannoo ɓe yiɗde jokkondirde e Afrik sibu aɓe coklunoo heɓde kaŋŋe (ɓe njeeytoya laamu Ottoman en) e kaalis (ɓe njeeytoya fuɗnaange goɗɗuɗo) e kiri (ɓe njeeytoya to Inndo).
Faandaare rowrowre ndee ko dañal e ngañaari.
Nii woni e daawal feccere ɗiɗmere teeminannde 15ɓiire ndee, Purtugeec en ɓeydii mammude. Laamɗo maɓɓe hiilnii waɗdude e Afrik worgo Saharaa njulaagu. E hitaande 1 458 laamɗo biyeteeɗo Henri hollitii ɓurani ɗum ko yo yimɓe mum cood jiyaaɓe, ɓe mbaasa dahde. O halfini ɗum gooto e yimɓe makko. Oon artirani mo 650 yijaaɗo dahaaɗo. O felliti halfinde golle ɗee julaaɓe Purtugeec en.
—————————-
* Ceuta (Sebta e Arab) : ko wuro españoolnaawo wonngo e fonngo rewo Afrik heedngo e Maruk ngoo, dow fonngo mediteraane feɗorde Gibraltaar, ina hucciti e duungel iberiyeewel. Maruk ina fooɗanoo ngo gila 1956.
Bookara Aamadu Bah


text:
Dental Miyetti Allah Kawtal Hoore waɗi mobde haa wuro Tudun Wada hankude wuro Keffi yaaki Abuja mobde hawri Ardiɓe Fulɓe iga nder diiwal Nasarawa e diwe feere feere Haa leydi Nigeria e Fulbe no ko ɗuuɗi hiddeeko ni mobde den Waɗe jagorɗo miyetti Allah Kawtal hoore nonnon Laamiiɗo Fulɓe Nigeria fuh.
Alhj Abdullahi Bello Boɗeejo waɗi moodibbe Cerno’en ndursi Qur’aana Asweeje ɗiɗi ɓe jippini qur’ana de ujune go’o 1,000 Ngamma torde Allah wadda jonnde jam e leydi Nigeria, nonnon o mabɓitani Fulɓe luumo na’i e Mbaali e Mbe’i wi’e teego Kasuwar Maliya haa Ngelle Tudun Wada
Haa mobde nden ni in hunini Ardotooɗo dengiral ngal mo diwal Nasarawa nonnon in taski hoccugo derke’en fulɓe ujune go’o 1,000 reentooɓe malla ɓe Banga kuudaiɓe e jaami’i’en reento Nigeria ngamma wadduki rento nder ummatoore fulbe fuh.
Windande: Ibrahim Iro Modake.


text:
AQMI jibinaa ko caggal naatgol GSPC e nder Al Kayda mo Ben Laaden. GSPC ko fedde jihaadi Alaserinaare sosaande e hitaande 1998, e sahaa nde GIA (Goomu Lislaam njogitiingu, hono Groupe Islamique armé). Caggal nde ngu naati les wimmbo Al Kayda, ngu sarii e nder diiwaan Saahal oo kala, gila Muritani haa Niiseriyaa, ƴaaŋan maa Mali e Niiseer. Ina wiyee wonnoo fayndaare Ben Laaden nde AQMI sosaatee nde ko Orop, kono, nde tawnoo toon ina metti heɓde, ɓe ngarti e Saharaa.
AQMI jibinaa ko caggal naatgol GSPC e nder Al Kayda mo Ben Laaden. GSPC ko fedde jihaadi Alaserinaare sosaande e hitaande 1998, e sahaa nde GIA (Goomu Lislaam njogitiingu, hono Groupe Islamique armé). Caggal nde ngu naati les wimmbo Al Kayda, ngu sarii e nder diiwaan Saahal oo kala, gila Muritani haa Niiseriyaa, ƴaaŋan maa Mali e Niiseer. Ina wiyee wonnoo fayndaare Ben Laaden nde AQMI sosaatee nde ko Orop, kono, nde tawnoo toon ina metti heɓde, ɓe ngarti e Saharaa.
- Hol ardiiɓe AQMI
Ko Abdel Maalek Durukdel (Abuu Musaab) gila 1994. Ko o ganndo ko fayti e Shimii (Chimie). O rewri ko e Jordaaninaajo biyeteeɗo Abuu Musaab al Zarqawi, gardiiɗo fedde nde to Iraak ngam naatde Al Kayda. Durukdel sosii tuddule ekkito hare to Kabili ngam heblude sanɗaaji jihaadi ummoriiɗi to Maruk, Libi, Tunisi, Muritani, e nokkuuji goɗɗi. Aɓe ngona 200 haa 300 e nder cukkiri Kabili.
- Njuɓɓudi AQMI
AQMI waɗi ko goomuuji goomuuji, hono ‘katibaaji’ (keeweendi «katiba») e nder Saahal e Saharaa. Ɗi ngonataa ɗo gootel. «Katiba» ko innde goomuuji konu dillere ndimaagu Alaseri (ALN) nde haɓantonoo ndimaagu Alaseri nde. Katiba kala ina jogii «amiiru» mum, tee ina waɗi capanɗe tergal. Toɗɗotoo amiraaji ɗi ko Abdel Maalek Durukdel. Ɓurɗi mawnude ɗi ko ɗiɗi :
– Katiba hirnaange, ɓurɗo waawde yande e Muritani. Ardii mo ko Moktaar bel Moktaar (Khaled Abuu walla «Mister Marlbor»).
– Katiba fuɗnaange baggoowo hakkunde worgo Tunisi e rewo Niiseer e fuɗnaange Muritani e Caad. Ardii mo ko Abiid Hammadu ganndiraaɗo kadi Abdel Hamiid Abuu Zayd.


text:
Heewnoo jokkeede ko terɗe, kono hay yeeso ina jokkee (muultee). Pompiyee ameriknaajo muultanaama yeeso mum sumnoongo haa boni.
So a yiyii natal ngal nii mbiyataa ko o nattiino jogaade yeeso, hoore ndee nattiino fuɗde leeɓi, o alaano toni, hinere ndee kadi ko ko ŋurmitinoo haa takki; ñamamko, noppi… fof cumu ñaamiino ɗum en haa laaɓi tawi omo yahi ñippude cumu to wuro Misisipi (Amerik).
E lewru ut ɓennundu nduu o muultanaama yeeso makko haa hawri. Wonaa ngol woni gadanol ko yeeso ina ɗakkee, kono ko ngol woni ɓurngol timmude e huuɓtondinde e winndere ndee. Ko ngol woni go’o, so a ƴeewii ɗakkere ndee, a yiyataa heen aanoode walla batte ceekanɗe walla jokkere. Hay sukundu hoore makko waɗtii fuɗde. O waɗtii haalde, haala nanotooka sibu hay ɗuum ko ko nattunoo sibu toni ɗii ko jahnooɗi; o waɗtii kadi ñaamde; o waɗtii majde caggal nde o jooɗii 14 hitaande o alaa ñememmbo…
Ko ɓuutdi seeɗa heddii e yeeso hee. Ma o oppire goɗngol ngam ittude ɗuum. Heddii ko anndude mbele so o tiimtiima ma o yiyto hoore makko, sibu ɗakkanteeɓe jeese heewɓe ina mbiya so tiimtiima wayata ko no goɗɗo njiyata nii. Eduardo noon (ko noon woni innde makko) ko dañi koo weeɓaani, sibu o wiyi o yahii jehre tawi hay gooto futtinaani mo gite, tee omo heɓtini hoore makko e ngoo yeeso heso. Heddii ko geɗel gootel : kaaɗdi nguurndam makko, ko o ƴettoowo leɗɗe, woto ɓalndu makko riiwtude jokkere ndee…
Bookara Aamadu Bah


text:
Fedde OXFAM e gollodiiɓe mum (Ambasaad Espaañ Gollondiral Espaañ, ROSA, AMAD e APLV), yuɓɓinii heblo balɗe nayi (tuggi talaata 6 haa aljumaa 9 abril (seeɗto)) faatungo e “baylagol weeyo” e nder wuro Kayhayɗi. Heblo ngoo renndini ko kominaaji joyi : Kayhayɗi, Neere waalo, Jowol, Likseyba e Ganki. Tawtoraa ko meeruuji e konseyeeji e gollotooɓe e komin, yantude e terɗe renndo jaambureewo. Ɗowi Heblo ngoo ko Doktoor Maamuudu Tuure, karallo ndema. Heblo ngoo waɗi ko to Oberj (Auberge) Palmeraie.
Baylagol weeyo ko huunde huuɓtodinde, haa teeŋti noon e ɓeydagol nguleeki, tawi saabii ɗum ko golle aadee. Ɓeydagol nguleeki leydi fuɗɗiima ko ina abboo e duuɓi 100 haa 150, gila aadee fuɗɗii huutoraade masiŋaaji, nguleeki ina ɓeydoo. Ko ɗuum saabii parwugol tagofeere men hannde.
Baylagol weeyo ko huunde fuɗɗiinde ko ɓooyi. Hannde, ko wiyetee jeereende Saharaa koo, ko nokku kecciɗɗo wonnoo, baɗnooɗo puɗi, e kullon. Hol ko saabii ɗum natti woodde ? Doŋre Leydi ina teskaa ina ɓeydoo wulde, tawi saabii ɗum ko golle ɗe aadee gollata, ko wayi no isinaaji ina ngukkita hee weeyo hee gaasuuji. Geɗe kuɓɓam, ndema, coppugol leɗɗe, maahdi, diƴƴe e kurjuru. Baylagol weeyo ina sabobina ɗeeɗoo geɗe : yooro, ƴergol maaje, ustagol ndiyam, ɓeydagol musibbaaji weeyo (keneeli keewɗi doole, waameeji, toɓooli ɓurtuɗi, rafiiji, caɗeele kisal nguura. To bannge yimɓe, ɗeeɗoo caɗeele maa teske : ñaamdu ndu timmaani, heege, baasal, ŋakkere golle, luure, ŋakkere cellal, golle ɓurtuɗe pawaaɗe e rewɓe. Yoga e annduɓe keewi huutoraade ko konngol “ Ƴellitaare Duumiinde ”, ɗum firti ƴellito-ɗen, naftoro-ɗen geɗe gonɗe e duunde men, kono yo ɗum duumo mbele yontaaji garooji ina keƴa heen.
Goomu mbiyeteengu GIEC (Groupe d’experts Intergouvernemental sur l’Evolution du Climat), cosaangu e hitaande 1988, wiɗtata ko geɗe paatuɗe e baylagol weeyo e batte mum . E ngu renndini annduɓe heewɓe e kala fannu, mbele eɓe ndaña yiyannde huɓtodinnde e ndee toɓɓere. E ngu feccii e cate tati gollorɗe : • catal gadanal ngal golle mum ngabbitii e wiɗto baylagol weeyo no siforii ; •catal ɗimmal ngal heertorii ko batte baylagol weeyo e nder satooji e yimɓe; •catal tataɓal ngal woni golle mum ko hol no ñawndirten baylagol weeyo. Goomu GIEC yuɓɓinii moɓondire keewɗe, lelnii ciimti ngam daɗndude aduna oo e baylagol weeyo. E nder ɗum ɓe njeertinii no feewi.
Baɗal Seer (Effet de serre) ko mbaadi waawde mooftude nguleeki e nder weeyo ngam waawa waɗde e leydi tolno wulɓuuɓdi (temperatiir) baawɗo newnude nguurndam. Ko wiyetee gaasuuji caabotooɗi seer (gaz à effet de serre), Gaas karbonik ɓuri teeŋtude e ɗiin gaasuuji. So tawii ɗiin gaasuuji gummiiɗi e golle aadee ɓurtii e weeyo, ko ɗum jibinta caɗeele.
Limoore aadee ina ɓeydoo no feewii, ñaamdu maa ɓeydoo, sokla ndiyam ɓeydoo, koɗorɗe ɓeydoo, kuutaragol geɗe keewɗe ɓeydoo. E hitaande 1975 ko en miliyaaruuji 4, e hitaande 2000 en keɓii miliyaaruuji 6, hannde oo en ɓurii miliyaaruuji 7. Ɗum firti no keewal aadee ɓeydortoo nii ina ɓurti.
Geɗe ɗe yimɓe kuli hannde ko jeereende, ƴergol maaje, ustagol kulle , ustagol ndiyam , ɓeydagol geɗe boomooje (keneeli keewɗi doole, waameeji, rafiiji, kisal nguura, caɗeele e geɗe jeñcinteeɗe (ndema , awo e ngaynaaka). To bannge aadee , ɗeeɗo caɗeele ina teskee : ŋakkere ñamri, heege, baasal, ɗanle, waas-gollaagu, ŋakkere cellal, teddugol golle wonande rewɓe. Hol no kopporeeje keɓirtee wonande faawru ngalu (fond vert) toppitiingu eɓɓooje paawtuɗe e baylagol weeyo. Ɗum ko fartaŋŋe mawɗo ngam darnude peeje ngam haɓaade baylagol weeyo.
Ngooɗoo heblo ina foti yaajneede no feewi, mbele ko ɓuri heewde e yimɓe ina paama tigi rigi ngonka tagofeere men Leydi, hol caɗeele dookɗe en hannde to bannge baylagol weeyo ? Hol ko ɗum jogori jibinde ? Hol peeje cakkaten haa mbaawen ñawndude ɗum ? Kominaaji e ballondiral renndo jaambureewo, ina poti dadaade tigi rigi ngam lelnude eɓɓooji ngam haɓaade baylagol weeyo. Eɓɓooji baawɗi hisnude taariindi men (lorngo leɗɗe, huutoraade geɗe ɗe njowitaaki e kuɓɓam, ndema ka yowitaaki e geɗe kimital).
E wattan heblo ngoo, tawtoraaɓe ɓe mbaawii hollitde weltaare mumen e ɓeydaade faamde ndeeɗoo toɓɓere, ɓe njettii OXFAM, ɓe njettii Doktoor Tuure e anndude ɗum tigi rigi ndeeɗoo toɓɓere ; tawtoraaɓe ɓee keɓii kaɓirɗe tigi rigi ngam waawde winndude eɓɓooje mbele eɓe mbaawa addude ballal maɓɓe e ndeeɗoo lowre nde aduna oo fof heerorii.
Dukkure Gardiiɗo Eɓɓoore OXFAM oo, wiyi faayiida oo ko waawde wallitde kominnaji ngam waawde heɓde kopporooje sabu ɗum Oxfam koko waynotoo ɗoo e hitaande. Ina moƴƴi ko heblaa ɗoo koo, gooto fof ruttoo e nokku mum, waawa yettinde ɗum ɓe ngaraani ɓee. OXFAM e wallidiiɓe mum ina keblanii duusde kominaaji ɗii. E nder mbaadi heblo ngoo, tawtoraaɓe ɓee mbaawii holleede nate e wideyooji kollooji mbuusuuji e nder geeƴi. Ɓe kollaama golle Muusaa. o feewnata ko saloŋaaji (jooɗorɗe, taabe), tawa o huutoroo ko mbegeeji e barille bonɗe.
Wonaa leyɗeele ɗee fof poti e bonannde caɗeele guuraaɗe hannde ɗee : leyɗeele ɓurɗe ƴellitaade ɗee, ɓurɗe jogaade isinaaji e masiŋaaji, ɓuri waawde tunwinde weeyo ngoo. Kurjuru ko caɗeele mawɗe kominaaji ɗii fof. Ko ɗum waɗi eɗen poti ƴeewande ɗum feere, mbaawen seerndude, geɗel fof waɗee bannge mum, yeru kala ko woni dalli waɗee bannge, kala ko woni jamndi joñee bannge, kala ko woni kaayit waɗee bannge, caggal ɗum ƴeewen geɗel fof hol no waylirtee, mbele eɗen mbaawa heɓde walla feewnude goɗɗum. Eɗen poti waylude jikkuuji men kala heblo waɗaango (Semineer) ko teemedde butelaaji kuutoraa, ko mbalis keewɗo ɓeydaten, etee eɗen nganndi mbuus walla dalli ko huunde nde waylotaako. Ina hulaa ɗo hitaande 2050, mbuusuuji ɓurata liɗɗi keewal e nder maaje. Geɗe ɗiɗi ina teskee e ooɗo sahaa ko feewti e oo tanaa : Ustugol : sakkude peeje e ko saabii mbayliigu weeyo, ustude gaasuuji gaddooji seer, 2. waawde wuurdude : huufde caɗeelee mbayliigu weeyo, ustude kulhuli, waawde huutoraade ɓure gonɗe e mbayliigu weeyo. Pulaar ina wiya wullaango jamma ɗaccidtaake gooto, ɗum noon, gooto e men kala yo daro mbele eɗen ndaña poolgu.
Usmaan Ñaan –Kayhayɗi